КъБР-м и Iэтащхьэм Налшык къалэм щыIэ «ЩIыхьым и МафIэ Мыужьых» мемориалым удз гъэгъахэр трилъхьащ ТекIуэныгъэ Иныр илъэс 75-рэ щрикъу махуэм
1941 — 1945 гъэхэм екIуэкIа Хэку зауэш-хуэм къыщытхьа ТекIуэныгъэр илъэс 75-рэ щрикъу махуэм, накъыгъэм и 9-м, Къэбэрдей-Балъкъэрым и Iэтащхьэ КIуэкIуэ Казбек, а зауэм хэкIуэдахэм я фэеплъым пщIэ зэрыхуищIыр къигъэлъагъуэу, удз гъэгъахэр трилъхьащ Налшык къалэм щыIэ «ЩIыхьым и МафIэ Мыужьых» мемориалым.
А Iуэхум апхуэдэу хэтащ КъБР-м и Парламентым и УнафэщI Егоровэ Татьянэ, республикэм и Правительствэм и Тхьэмадэ Мусуков Алий, КъБР-м щыIэ федеральнэ инспектор нэхъыщхьэ Мэкъуауэ Тимур.
ТекIуэныгъэм и махуэр гъэлъэпIэным теухуауэ яубзыхуауэ щыта гуфIэгъуэ дауэдапщэхэр ягъэIэпхъуащ, коронавирус узыфэ зэрыцIалэм зэрызиубгъум и зэранкIэ мардэхэр ягъэувын хуей зэрыхъуам къыхэкIыу.
А махуэм Налшык къалэм Лениным и цIэр зезыхьэ и уэрамым сыхьэт 18-рэ дакъикъэ 45-м щIидзэу къыщатащ Урысейм и Президент Путин Владимир цIыхухэм зэрехъуэхъуар. Сыхьэт 19.00-м цIыхухэр щыму хуэщыгъуащ фашизмэм ебэну зи псэр зытахэм. Зы дакъикъэ дэкIри, зылъэIэс псори къызэщIиIэтэу къэIуащ махуэшхуэм и дамыгъэ хъуа, псоми фIыуэ ялъагъу «ТекIуэныгъэм и Махуэ» уэрэдыр. ЦIыхухэр абы дежьууащ я унэхэм щIэсу, «Полк уахътыншэ» онлайн-акцэм хэту.
1941 — 1945 гъэхэм екIуэкIа Хэку зауэшхуэм къыщытхьа ТекIуэныгъэр илъэс 75-рэ щрикъу гуфIэгъуэ махуэр гъэлъэпIэныр иухащ, Налшык щагъэлъэта хьэрэкIытIэ зэмыфэгъухэм уафэр дахащэу къызэщIагъаблэри.
КъБР-м и Iэтащхьэмрэ Правительствэмрэ я пресс-IуэхущIапIэ.
